Budapest, 2026

A fordítás alapjául szolgáló mű:

Tom Mitchell – Lauren Langman: Game On, Puppy!

The fun, transformative approach to training your puppy From the founders and creators of Absolute Dogs

Copyright © 2023 Tom Mitchell and Lauren Langman

All rights reserved

First published in Great Britain in 2023 by Quercus Editions Ltd

An Hachette UK company

Hungarian translation © Békési József, 2024

© XXI. Század Kiadó, 2024

ISBN 978 963 568 538 7

Tartalom

BEVEZETÉS: Helló, Játékmester!

1. FEJEZET: Mielőtt hozzád kerül

2. FEJEZET: A kiskutya vödre

3. FEJEZET: Kiskutyák, csecsemők és gyerekek

4. FEJEZET: A kiskutya etetése

5. FEJEZET: A játék ereje

ELSŐ RÉSZ
Az ifjú sztár
(8−12 hét)

6. FEJEZET: Az első 24 óra

7. FEJEZET: Szobatisztaságra nevelés

8. FEJEZET: Kulcsfogalmak: miért a nyugalom a király

9. FEJEZET: Ketrec és határjátékok

10. FEJEZET: Kulcsfogalmak: optimizmus

11. FEJEZET: Kulcsfogalmak: közelség

12. FEJEZET: Az első séták

13. FEJEZET: Egyedül otthon

14. FEJEZET: Hogy állítsuk le a rágást, harapást és csipkedést

15. FEJEZET: Utazás a kiskutyával

16. FEJEZET: A kiskutya gondozása

MÁSODIK RÉSZ
A szupersztár
(13−24 hét és utána)

17. FEJEZET: Találkozás más kutyákkal

18. FEJEZET: Vendégek üdvözlése

19. FEJEZET: A kiskutya nyelve

20. FEJEZET: Póráz nélkül, szabadon

21. FEJEZET: A tökéletes behívás

22. FEJEZET: „Ez nem tartozik rád”

23. FEJEZET: A kiskutya fényerő-szabályozó kapcsolója

24. FEJEZET: Gyakori kölyökproblémák

Tárgymutató

Neked, gazdi (ha nem vagy az, hamarosan az leszel).
Ez a könyv neked készült.

Valakinek, aki hajlandó tanulni, szeretne jó alapokra építkezni, olyan kapcsolatot teremteni, ami megváltoztatja az egész életét. Semmi sem fogható egy kutya szeretetéhez, semmi sem fogható a ránk váró kalandokhoz, amíg mellettünk vannak.
Óriási megtiszteltetés, hogy elkísérhetünk erre az utazásra.

BEVEZETÉS Helló, Játékmester!

Gratulálunk az új kiskutyához! A kalandot, a vidámságot és az elképzelhető legjobb barátot engedted be az életedbe.

Mielőtt belevágnánk a képzésbe és beszélnénk a rád váró nehézségekről és kihívásokról, örvendezzünk annak a csodálatos döntésnek, hogy befogadtad ezt a különleges kis szeretetgombócot az otthonodba.

Azt is szeretnénk megköszönni, hogy a legjobb gazdija leszel a kutyádnak. A következő 24 fejezetben mindent le fogunk írni, amit tudnod kell az új kiskutyával való együttélés első hat hónapjáról.

Felvértezünk mindazzal a tudással, készséggel és információval, amire szükséged lesz ahhoz, hogy a lehető legjobb életetek legyen a kutyáddal. Időnként, különösen az első napokban, talán felmerül majd benned a kérdés: „Mi a fenét csináltam?”, de fontos, hogy emlékezz arra, hogy minden viselkedés megváltoztatható. A kiskutyád nem lesz mindig izgatott, ideges, és nem fog mindig a kedvenc szőnyegedre pisilni. Időnként hullámvasútnak tűnik majd az élet, de mi itt vagyunk és támogatunk. Ahogyan azt látni fogod, mindig van egy játék vagy valami más, amivel a kölyök problémáit az erősségeivé változtathatod.

Mindenekfelett arról szeretnénk biztosítani, hogy a kiképzés remek szórakozás lesz neked is és a kiskutyának is, s így életre szóló, gyönyörű kapcsolat fog kialakulni köztetek.

Az Absolute Dogs megközelítése

Minden kiskutya egyedi személyiséggel születik. Néhány kölyök természeténél fogva optimista, és mindent könnyedén vesz. Mások talán kicsit pesszimistábban indulnak, óvatosabban szemlélik a világot, és több támogatásra van szükségük ahhoz, hogy magabiztosan eligazodjanak az életben. Egyes kölykök tele vannak energiával, mindig úton vannak, és elképesztően izgalmasnak találják az életet, mások viszont nyugodtabb természetűek.

Három olyan kulcsfogalom van, amellyel a kiskutyának rendelkeznie kell, amelyek képessé teszik a megfelelő döntések meghozatalára, és lehetővé teszik, hogy nyugodt, magabiztos társ legyen. Ezek a nyugalom, az optimizmus és a közelség. Ha a kölyök képes a nyugalomra, ha nem fél az új tapasztalatoktól és helyzetektől, és ha szeretne hozzád közel maradni, akkor ez szilárd alapot ad neki, amelyre építhet.

De hogyan tanítsuk meg ezeket a fogalmakat a kiskutyánknak? Játékokkal!

Fogalmakat tanítsunk, ne viselkedéseket

Az Absolute Dogs a képzés játékalapú megközelítését alkalmazza, ahol játékokkal építjük fel és erősítjük meg azokat a fogalmakat, amelyek segítségével az állat sikert ér el. Ezt nevezzük mi koncepciótréningnek.

A kölyökkiképzés világában az ember jellemzően elmegy egy kölyökoktatásra, és az első napirendi pont gyakran az, hogy megtanítja a kutyáját ülni, leülni és maradni. Lehet, hogy egy kis időt azzal tölt, hogy megtanítja pórázon sétálni egy templomban, ahol minimális más zavaró tényező van. A probléma ezzel az, hogy a kölyköt nem készíti fel a valós életre, ha megtanul egy sor viselkedést az „osztálytermi” környezetben.

Lehet, hogy a kiskutyád gyönyörűen ül az osztályban, sőt otthon is, de ha megkéred, hogy üljön le séta közben vagy amikor valaki becsenget hozzátok az ajtón, akkor olyan, mintha soha nem hallotta volna az „ül” szót korábban! Ez a viselkedés nem ültethető át egy valós élethelyzetbe, amely tele van zavaró tényezőkkel és más lehetőségekkel. Nem készíti fel őket arra a kutyára, aki váratlanul odaszalad hozzátok sétálás közben. Nem készíti fel őket arra, hogy figyeljenek rád, amikor egy igazán izgalmas mókus van a közelben. Egyszerűen nem készíti fel őket az életre!

De akkor mi készíti fel őket?

Erre is van játék!

Azt tapasztaltuk, hogy ahhoz, hogy kutyáinkat felkészítsük a való életre, meg kell tanítanunk nekik a kulcsfogalmakat, hogy készen álljanak a valós élethelyzetekre.

Lehet, hogy a kiskutyád figyelme jelenleg nagyon könnyen elterelődik, és úgy tűnik, minden érdekli? Tudod, mit, Játékmester? Erre is van játék! Olyan játékokat játszhattok, amelyeknek az a célja, hogy javítsák kutyusod összpontosítását, így jobban rád fog koncentrálni, és jobban meg tud birkózni a mindennapi élet zavaró tényezőivel.

Vagy lehet, hogy most egy kicsit pesszimista. Tudod, mit? Erre is van egy játék! Az optimista játékok segítenek pozitívabbá tenni a kiskutyád szemléletét, hogy a mindennapokban teljesen nyugodtan fogadjon mindent, a hirtelen érkező veszélyes zajoktól kezdve a távolban megdermedő és kétértelmű jeleket adó kutyán át a szakállas idegenig a boltban, akivel nem tudja, mit kellene kezdenie.

Az Absolute Dogs megközelítésének az a lényege, hogy jól érezd magad az új kiskutyával. Megmutatjuk, hogyan játssz olyan játékokat, amelyek megtanítják neki azokat a készségeket, amelyekre szüksége van ahhoz, hogy magabiztosan eligazodjon az életben, és nagyszerű döntéseket hozzon, mind otthon, mind a szabadban. És a legjobb az egészben, hogy ezeket a készségeket szórakoztató játékokon keresztül tanulják meg a mindennapi környezetükben. A kiskutyád folyamatosan tanul, akár otthon, akár a kertben, akár a sétákon. Csodálatos gazdiként biztosnak kell lenned abban, hogy a megfelelő dolgokat tanulja meg, amelyek a sikerre készítik fel a növekedés során. Ez egy kicsit ijesztőnek tűnhet, pedig a mi játékalapú megközelítésünkkel mindez elérhető és megvalósítható. A könyvben található minden játékot le lehet játszani a kiskutyáddal, amíg felforr a teavíz. Azt szeretnénk, hogy nyomás nélkül játszhass vele. A szórakozásra összpontosítunk, nem túl hosszú időre. A kölyökkutyáknak rövid a figyelme, ezért fogd rövidre a foglalkozásokat. Úgy gondoljuk, hogy egyetlen játék sem lehet hosszabb három percnél, és még ha csak napi egy játékra van is időd, az is elég ahhoz, hogy felkészítsd a kiskutyádat a sikerre. Eredményt fogsz elérni, és jól fogod érezni magad a kutyáddal. Szóval gyerünk, Játékmester, mire vársz még?

A koncepciótréning ereje

A koncepciótréning messze túlmutat azon, hogy egy állatot megtanítunk ülni, leülni vagy maradni. Ezek a dolgok nem vezetnek el a mindennapi életben való sikerhez. Ehelyett, ha olyan játékokra összpontosítasz, amelyek a fogalmakat oktatják, valamint fokozzák és formálják a kiskutya személyiségét, akkor valós eredményeket érhetsz el. A kölyök rendelkezik majd azokkal a készségekkel, amelyekkel a te közreműködésed nélkül is fantasztikus döntéseket hozhat az életében.

Ahelyett, hogy neked kellene egy lépéssel előtte járnod, és minden felelősséget magadra vállalnod azért, hogy a kölyök helyes döntéseket hozzon, a kiskutyádnak meglesznek a készségei és az alapjai ahhoz, hogy meghozza ezeket a nagyszerű döntéseket anélkül, hogy neked folyamatosan irányítanod vagy nyaggatnod kellene őt.

Képzeld el, mennyivel jobban fogod élvezni az életet a kutyáddal, ha nem kell állandóan arra figyelned, hogy mit eszik meg séta közben, nem kell rászólnod, hogy „Hagyd abba!”, vagy nem kell a horizontot fürkészned, hogy mi keltheti fel a figyelmét vagy mihez nem mehet oda. A szabadság, hogy tudod, hogy a kutyád ezeket a nagyszerű döntéseket önállóan is meg fogja hozni, abból fakad, hogy úgy alakítod az agyát, hogy értékelje a közelséget és a nyugalmat, hogy képes legyen kifinomultabb izgalmi szintekben gondolkodni, és hogy értéket lásson abban, ha el tud szakadni a zavaró tényezőktől.

Ez a koncepciótréning ereje.

Játssz vele, taníts neki fogalmakat, formáld a személyiségét, és máris nyert ügyed van!

A HELYZETRE készítsd fel, ne a HELYZETBEN

Ez egy másik fontos aspektusa a módszerünknek. A hagyományos kiképzés szerint a kutyát valós helyzetekben kell megtanítani arra, hogyan kell viselkednie. Általában azonban az történik, hogy a helyzet túl sok lesz a kutyának, és ha nincs meg a készsége a megbirkózáshoz, akkor negatív viselkedésformák alakulnak ki. Nem olyan térben vannak, ahol új készségeket tanulhatnának. Ezért ahelyett, hogy a helyzetben képeznénk őket, mi abban hiszünk, hogy a helyzetre kell őket képezni.

A gyerekednek úgy tanítanál matematikát, hogy rögtön dolgozatot íratsz vele? Nem, hanem megtanítanád neki azt a matematikai tananyagot, amire a dolgozat megírásához szüksége van. A valós élethelyzetek olyanok a kölyök számára, mint egy dolgozat, és ha akkor próbáljuk megtanítani a kölykeinknek a készségeket, amikor fizikailag abban a helyzetben vannak, az ritkán lesz sikeres. Gyakrabban eredményez egy frusztrált gazdit, aki a kutyája ellen dolgozik.

Emellett nagyon fontos az ismétlés és a próba. Minél többet gyakorolja a kiskutya, hogy egy adott helyzetben nem rendelkezik a megfelelő készségekkel, annál inkább a nem megfelelő döntések fognak rögzülni. Ezáltal valószínűbbé válik, hogy a következő alkalommal, amikor az adott helyzetbe kerül, ugyanígy fog cselekedni. Az eredmény az lesz, hogy egy ördögi kör csapdájába kerültök. Először belemész a valós helyzetbe, aztán az rosszul sül el, és a kiskutya, mivel nem rendelkezik a megbirkózáshoz szükséges készségekkel, megpróbál egy olyan viselkedést, amit nem akarsz. A hagyományos kiképzés arra ösztönözne, hogy menj vissza a helyzetbe, és próbáld meg újra, de ennek csak az lesz az eredménye, hogy a viselkedés megismétlődik, sőt még rosszabbá is válhat. És akkor megrekedtek.

Lehet, hogy kölyökkiképző tanfolyamokra jársz, de ahogy ebben a könyvben megmutatjuk, nem kell elmenned ezekre – és ezt úgy mondjuk, hogy mi is vezetünk tanfolyamokat! A kutyakiképző órák zajosak, és gyakran túlterhelőek lehetnek egy fiatal kölyök számára. Amikor a kiskutyádat egy hagyományos kölyökkiképző osztályba viszed, teljesen idegen környezetnek teszed ki, arra kényszeríted, hogy keveredjen más kutyákkal, és elvárod, hogy az osztályban lévő összes kölyök – a maga egyedi személyiségével – kijöjjön egymással, és tanuljon valamit. Miért kockáztatnád, hogy rossz tapasztalatokat szerezzen, ha otthon is taníthatod? Garantáljuk, hogy jobb eredményeket érhetsz el, ha olyan helyzetektől távol képezed ki, amelyeket kihívásnak vagy megterhelőnek találhat: így amikor elindul a világba, már rendelkezik a sikerhez szükséges készségekkel. Mi mindent megadunk, amire szükség van ahhoz, hogy nyugodt, magabiztos, optimista kiskutyát nevelj, aki rendelkezik minden olyan készséggel, amely ahhoz szükséges, hogy fantasztikus döntéseket hozva kimenjen a világba.

Az Absolute Dogs megközelítéssel megtaníthatod a kedvencednek azokat az alapvető készségeket, amelyek az egész életre felkészítik, a nappaliban, a konyhában és a kertben. Így már azelőtt megtanulja ezeket a készségeket, mielőtt még szüksége lenne rájuk.

A könyvben található összes játékot először otthon fogjátok játszani. Aztán amikor kiviszed a kiskutyádat, újra játszhatjátok a már ismert játékokat. Mivel már ismeri őket, és már otthon elsajátította a készségeket, bármilyen helyzetet könnyedén kezelhet, a legjobb döntéseket hozhatja, és győztesnek érezheti magát.

Szóval, Játékmester, kezdjük el!

A zsargon

Itt az Absolute Dogsnál elég őrült zsargont használunk. Íme, néhány kifejezés és kulcsfogalom, amit ebben a könyvben használni fogunk.

A gyakorlás ereje – A kutyából az lesz, amit a legtöbbet gyakorol. Ez tehát arról szól, hogy gyakorolja az igazán nagyszerű képességeket, mint például a bizalmat, de ugyanakkor megakadályozza, hogy olyan negatív viselkedési formákat ismételgessen, mint az ugatás vagy a harapás.

A helyiség begyakorlása – Ha a kiskutya a ház egy adott helyiségében egy bizonyos energiaszinten gyakorol, akkor mindig ezt az energiaszintet fogja elérni abban a szobában. Ha tehát folyamatosan nagy energiájú, izgalmas játékokat játszol a kutyáddal a nappaliban, akkor az a szoba soha nem lesz nyugodt helyiség, amíg nem gyakoroljátok a nyugalmat, és nem alkalmazod az általunk bemutatott stratégiákat.

Bepörgések – Véletlenszerű energiakitörések, amelyekben az állat féktelenül rohangál, általában körbe-körbe.

Diszkónadrág – A kiskutya folyamatosan eldönti, hogy egy adott helyzetben mi a megfelelő energiaszint. Néha előfordulhat, hogy úgy jelenik meg, hogy diszkót vár (valami nagy energiájú és mókás eseményre számít), de valójában nem diszkóidő van, és azt szeretnéd, ha nyugodt lenne. Ezért az ilyen helyzetekben arról beszélünk, hogy vegye le a diszkónadrágját, és cserélje le a pizsamájára!

Erre is van játék – Bármilyen nehézséggel is küzd a kiskutyád, lesz olyan játék, amely segíthet erősséggé változtatni.

Gazdagítás – Így nevezzük az olyan nyugtató táplálékok használatát, mint a csontok, a hosszan tartó rágókák és a nyalószőnyegek. Ezek a nyalogatás és rágás természetes ösztönét kihasználva segítenek megnyugtatni és ellazítani a kölyköt.

Időtartam – Ha a kölyök már elsajátított egy játékot, megkérhetünk, hogy növeld a hosszát. Ez egyszerűen azt jelenti, hogy a kutyus hosszabb ideig végezzen egy feladatot a jutalmazás előtt. Kezdetben elég gyorsan fogod megjutalmazni. De ahogy fejlődik, elkezdheted növelni az időtartamot. Ez lehet akár csak néhány másodperccel több is. A kölyök annyira következetes lesz, hogy úgyis hosszabb ideig fogja csinálni a dolgokat, mert örülni fog és csinálni akarja őket.

Izgalmi szint – Ezt úgy írjuk le, mint a kiskutya agyának hangerőszabályzóját. Növeli az érzelmek intenzitását, legyenek azok pozitívak vagy negatívak. Például a nyugalmat izgalommá, az aggodalmat félelemmé változtathatja.

Játékidő, nem maraton – Ez a mantránk, amikor a kutyával való játékról van szó. Csak rövid ideig képesek koncentrálni, ezért jobb, ha a játékok rövidek és szórakoztatóak. Ökölszabályként egyetlen játék se legyen hosszabb három percnél.

Játékmester – Ez vagy te! Mindenkit, aki ezt a könyvet olvassa, játszik és követi az Absolute Dogs megközelítést, Játékmesternek nevezünk.

Menedzsment – A megközelítésünk mindig arról szól, hogy a kiskutyát sikerre készítsük fel a környezetének olyan módon történő kialakításával, amely korlátozza a nem megfelelő döntések meghozatalának lehetőségét – ezt nevezzük menedzsmentnek.

Zárt közösség – Ez egy kis, biztonságos terület létrehozása a kölyök számára babakapuk, tárolók és ketrecek használatával. A zárt közösséget arra használhatod, hogy szabályozd, hová mehet, valamint hogy egy csendes, zárt területet teremts neki a pihenéshez és alváshoz. Kitérünk majd arra is, hogy többszörös korlátokkal vagy biztonságos terekkel vedd körül az otthonod, hogy még több tanulási lehetőséget biztosíts a kutyusnak.

21. Század Kiadó – XXI. Század Kiadó Kft., Budapest

Felelős kiadó Bárdos András és Rényi Ádám

Kiadványfelelős Kovács-Rényi Anna

Szerkesztette Bán László

Illusztrációk Absolute Dogs

Borítóterv Győrfi Judit

Borítófotó Shutterstock

Előkészítés Török Judit

Tördelés Lipót Éva

Korrektúra Lendvai Béla

Elektronikus változat Ambrose Montanus

Felhasznált betűtípusok

Asap – SIL Open Font License

Caveat Brush – SIL Open Font License

Libertinus Math – SIL Open Font License

Noto Sans Symbols 2 – SIL Open Font License

Source Serif 4 – SIL Open Font License

Vollkorn SC – SIL Open Font License